# Glavni grad

Pogled na Sarajevo, glavni grad Bosne i Hercegovine a ujedno i Federacije BiH i Kantona Sarajevo
Tallinn, glavni grad Estonije
**Glavni grad** države, regije ili neke druge administrativne jedinice je obično grad u kojem se nalazi sjedište vlade ili parlamenta. Međutim, postoje različiti kriteriji tako da glavni grad može biti:

* grad u kojem se nalazi sjedište izvršne vlasti tj. Vlade,
* grad u kojem se nalazi sjedište zakonodavne vlasti tj. Skupštine ili parlamenta,
* grad u kojem se nalazi sjedište sudske vlasti,
* Glavni grad države može biti grad u kojem se nalazi predsjedništvo.
* U kraljevini, glavni grad je obično mjesto kraljevskog dvora (koji se može premještati).

Država može imati više od jednog službenog glavnog grada, a glavni gradovi mnogih država su određeni zakonom ili Ustavom. Glavni grad ne mora biti sjedište vlade. Može se čak seliti ovisno o dobu godine. Na primjer, Južnoafrička Republika ima izvršni glavni grad (Pretoria), zakonodavni glavni grad (Cape Town) i sudski glavni grad (Bloemfontein). Do toga je došlo zbog kompromisa između različitih pokrajina koje su se ujedinile u Južnoafričku Republiku 1910. godine. Glavni gradovi su bili obilježje ljudske civilizacije hiljadama godina. U drevnim vremenima, glavni gradovi su se često nalazili na mjestima od posebnog strateškog ili vojnog značaja, olakšavajući trgovinu i ubrzano raspoređivanje oružanih snaga tokom ratova. Babilon, glavni grad drevne Mezopotamije, pruža jasan primjer; njegov administrativni, kulturni i ekonomski značaj bio je toliko velik da bi njegovo vojno preuzimanje efektivno dalo osvajačima kontrolu nad cijelom civilizacijom kojom je upravljao.

Države u kojima glavni grad nije ujedno i najveći grad
Uglavnom, glavni grad je najčešće i najveći grad iako to i nije striktno pravilo jer širom svijeta postoje države koje ne zadovoljavaju taj kriterij (SAD, Kina, Brazil, Australija itd). Osim toga, glavni grad je u najčešćem slučaju najveći privredni, kulturni ili obrazovni centar administrativne jedinice ili države kojoj pripada.

## Planirani glavni gradovi

Vlade pojedinih država su tokom historije planirale i izgradile nove glavne gradove za sjedište vlade ili pojedinih vladinih institucija. Takvi gradovi su navedeni ispod:

* La Plata, Provincija Buenos Aires, Argentina
* Abuja, Nigerija (1991)
* Aracaju, Sergipe, Brazil (1855)
* Ankara, Turska (1923)
* Astana, Kazahstan (1997)
* Austin, Teksas, SAD (1839)
* Belmopan, Belize (1970)
* Belo Horizonte, Minas Gerais, Brazil (1897)
* Brasília, Brazil (1960)
* Bubaneswar, Odisha, Indija (1948)
* Konstantinopolj, Rimsko Carstvo (324-330)
* Dhaka, Bangladeš (1971)
* Canberra, Australija (1927)
* Chandigarh, Punjab i Haryana, Indija (1966)
* Gandhinagar, Gujarat, Indija (1960)
* Goiânia, Goiás, Brazil (1933)
* Indianapolis, Indiana, SAD (1825)
* Islamabad, Pakistan (1960)
* Frankfort, Kentucky, SAD (1792)
* Jefferson City, Missouri, SAD (1821)
* Jhongsing New Village, Tajvan (1955)
* Naypyidaw, Mjanmar (2005-2006)
* New Delhi, Indija (1911)
* Oklahoma City, Oklahoma, SAD (1889)
* Ottawa, Ontario, Kanada (1857)
* Palmas, Tocantins, Brazil (1989)
* Quezon City, Filipini (1948–76)
* Raleigh, SAD (1792)
* Valletta, Malta (1571)
* Washington, D.C., SAD (1800)
* Wellington, Novi Zeland (premješten 1865)

## Također pogledajte

* Spisak bivših glavnih gradova
* Spisak glavnih gradova

## Reference